Natalse LUR vir onderwys blaas glo halfmiljoen op huurmotorKwazi Mshengu (Foto: Twitter) Kwazi Mshengu, LUR vir onderwys in KwaZulu-Natal, het sedert Mei vanjaar na bewering R500 000 van belastingbetalers se geld aan ŉ huurmotor bestee in plaas daarvan om bloot van ŉ voertuig tot sy beskikking gebruik te maak. Dit terwyl skole in dié provinsie soms nie eens lopende water het nie. Die DA het ŉ beroep op Sihle Zikalala, premier van die provinsie, gedoen om ondersoek in te stel na dié bewerings wat oor die naweek aan die lig gekom het. Luidens berigte het Mshengu geweier om die motor te gebruik wat sy voorloper gebruik het, aangesien dié motor glo onpadwaardig is. Mshengu het na bewering selfs ŉ bedrieglike brief van Mercedes-Benz gebruik om dit te staaf. Luidens berigte het die LUR volstrek geweier om die motor tot sy beskikking te gebruik. Dié motor staan bloot ongebruik by sy kantoor. Die einste LUR het vroeër vanjaar gedurende sy begrotingsrede aangevoer dat die provinsie se onderwysdepartement “belaglik onderbefonds” is – ten spyte van die R54 biljoen wat die departement vir die 2019-’20 finansiële ontvang het. Mshengu het gedurende sy toespraak gesê KwaZulu-Natal is een van die drie armste provinsies en daarop gewys dat sommige skole in dié provinsie steeds nie elektrisiteit, lopende water of behoorlike sanitasiegeriewe het nie. Dr. Imran Keeka, DA-woordvoerder vir onderwys, sê in ŉ verklaring die party beskou die aantygings in ŉ ernstige lig. “Hierdie kom neer op ’n growwe misbruik van sy amp en die mag en voorregte wat deur die wet aan hom verleen word. Dit is ook ’n misbruik van die hoogste orde deur ’n senior openbare ampsdraer,” verduidelik Keeka. Die DA vra dat Zikalala dringend ondersoek instel en terugrapporteer. Die party is egter van mening dat die premier nie alleen so ŉ besluit kan uitvoer nie en het ŉ skrywe aan die Openbare Beskermer gerig om Zikalala in die ondersoek by te staan. Indien die bewerings teen Mshengu die waarheid is, verwag die DA dat Mshengu summier afgedank word, sê Keeka.